钦定古今图书集成/理学汇编/文学典/第199卷 > 《书王知载胊山杂咏后》前人
## 钦定古今图书集成/理学汇编/文学典/第199卷 > 《书王知载胊山杂咏后》前人

“诗者，人之情性也，非强谏争于廷，怨忿诟于道，怒邻
骂坐之为也。其人忠信笃敬，抱道而居，与时乖逢，遇
物悲喜，同床而不察，并世而不闻，情之所不能堪，因
发于呻吟调笑之声，胸次释然，而闻者亦有所劝勉，
比律吕而可歌，列干羽而可舞，是诗之美也。其发为
讪谤侵陵，引颈以承戈，披襟而受矢，以快一朝之忿”
者，人皆以为诗之祸，是失诗之旨，非诗之过也。故世
相后或千岁，地相去或万里，诵其诗而想见其人所
居所养，如旦暮与之期，邻里与之游也。营丘王知载
仕宦在予前。予在江湖浮沉，而知载以没于河外，不
及相识也。而得其人于其诗，仕不遇而不怒，人不知
而独乐，博物多闻之君子，有文正公家风者耶？惜乎
不幸短命，不得发于事业，使予言信于流俗也。虽然，
不期于流俗，此所以为君子者耶？元符元年八月乙
巳，戎州寓舍《退厅堂书江西黄庭坚》，责授涪州别驾，
戎州安置，年五十四。